कलकत्ता में कुछ और समय बिताने के लिए मैंने एक सुझाव दिया कि दफ्तर और छपाई की व्यवस्था करवा कर मैं पटना शिफ्ट करूं। यह सुझाव नंदन जी को तर्कसंगत लगा। मैं पटना जाता, वहाँ छपाई के लिए अलग-अलग मुद्रक से रेट लेता, कुछ स्टोरी भी करता। इसी दौरान मैंने तत्कालीन मुख्यमंत्री लालू प्रसाद यादव का एक इंटरव्यू किया, जिसमें उन्होंने नवभारत टाइम्स (पटना संस्करण) के स्थानीय संपादक आलोक मेहता को खूब भला-बुरा कहा था। उसी समय नवभारत टाइम्स में आलोक मेहता ने एक स्टोरी लिखी थी, जिसमें लालू जी का झूठ बेनकाब हुआ था। इस इन्वेस्टिगेटिव स्टोरी से लालू जी तिलमिलाए हुए थे। सच कड़वा होता है और कोई भी राजनेता अपनी आलोचना से सीखने की कोशिश नहीं करता। वह लोकतांत्रिक पद्धति से चुन कर तो आता है, पर ताज पहनते ही लोकतांत्रिक मूल्य उसके नीचे ढँक जाते हैं। तीसरी दुनिया के देशों में तो खासकर अधिकार मिलते ही नेता-अफसर अपने को शहंशाह समझने लगते हैं। यह उनके व्यवहार में भी शिद्दद से दिखाई देता है।